Mthembu kap kritiek op OB | Netwerk24
Mthembu kap kritiek op OB
Deur Llewellyn Prince 14 Junie 2018 15:05
Enigiemand wat sê adv. Busisiwe Mkhwebane, die openbare beskermer (OB), is onbevoeg, moet dit aan die ANC in die parlement kan bewys, meen Jackson Mthembu, ANC-hoofsweep.
Mthembu het dit Donderdag by die parlement gesê nadat John Steenhuisen, DA-hoofsweep, Woensdag die parlement in 'n voorlegging versoek het die wetgewer se prosesse moet bespoedig word om Mkhwebane uit haar pos as OB te verwyder.
Steenhuisen meen onlangse hofuitsprake oor Mkhwebane se Bankorp/CIEX-verslag wys sy is onbevoeg.
Die portefeuljekomitee oor justisie en korrektiewe dienste het aangedui hy sal later besluit of 'n parlementêre ondersoek na Mkhwebane se geskiktheid as OB nodig is.
Die meeste van die LP's in dié komitee is ANC-LP's en Mthembu is hul hoof.
Die kritiek teen Mkhwebane het die afgelope week ook toegeneem nadat sy in haar verslag oor Helen Zille se omstrede twiets oor kolonialisme bevind het Zille het die Grondwet daarmee oortree en rasverdeeldheid gesaai.
Mthembu het Donderdag gesê dit kan nie wees dat Mkhwebane se geskiktheid as OB deur hofuitsprake bepaal word nie.
"As 'n laer hof byvoorbeeld vir Jackson Mthembu skuldig bevind en hy appelleer suksesvol na 'n hoër hof, beteken dit dat (die landdros of regter) in die laer hof verwyder moet word omdat hy ongeskik vir sy pos is. Dit is dieselfde argument wat teen die OB gebruik word."
Volgens Mthembu kan dit nie reg wees nie, omdat wetgewing voorsorg tref en uitstippel die OB se bevindinge kan in 'n hof hersien word.
"Dit maak haar nie ongeskik vir haar pos nie en tot dusver het niemand ons nog daarvan oortuig dat sy ongeskik is nie," sê Mthembu.